NORAKSTS

|  |  |
| --- | --- |
| 08.11.2024. | Nr.14/1 |

**grozījumI JELGAVAS VALSTSPILSĒTAS DOMES 2022. GADA 24. FEBRUĀRA LĒMUMĀ nR.3/27 “NEAPBŪVĒTA ZEMESGABALA PROHOROVA IELĀ 13, JELGAVĀ, IZSOLES REZULTĀTU APSTIPRINĀŠANA” UN Neapbūvēta zemesgabala Prohorova ielā 13, Jelgavā pirkuma līgumā**

**Atklāti balsojot: PAR – 11** (R.Vectirāne, V.Ļevčenoks, M.Buškevics, I.Bandeniece, I.Priževoite, J.Strods, R.Šlegelmilhs, U.Dūmiņš, M.Daģis, A.Eihvalds, A.Rublis), **PRET – nav**, **ATTURAS – 2** (G.Kurlovičs, A.Tomašūns),

Jelgavas valstspilsētas pašvaldībā (turpmāk – Pašvaldība) 2024. gada 4. novembrī saņemts SIA “ASNS Ingredient” iesniegums, kurā tā informē par patreizējo situāciju ar 2022. gada 9. martā starp Pašvaldību un SIA “ASNS Ingredient” noslēgto neapbūvēta zemesgabala Prohorova ielā 13, Jelgavā pirkuma līgumu (turpmāk – Līgums) un tā nosacījumu izpildi un lūdz grozīt Līgumā noteikto ražošanas objekta ekspluatācijā nodošanas termiņu. Tāpat iesniegumā lūgts dzēst Līguma 2.5.apakšpunktu, kurā noteikts, ka īpašuma tiesības uz Zemesgabalu pāriet atpakaļ pārdevējam, ja pircējs Līgumā paredzētajā termiņā nepilda Līguma saistības un 4.2.apakšpunktu, saskaņā ar kuru vienlaikus ar īpašumtiesību maiņas reģistrāciju zemesgrāmatā reģistrējama pārdevēja atpakaļpirkuma tiesība, ja netiek pildīts zemesgabala turpmākās izmantošanas nosacījums un netiek ievēroti Līguma 3.1.apakšpunkta nosacījumi.

Iesniegumā SIA “ASNS Ingredient” informē, ka, lai īstenotu plānoto zirņu proteīna un cietes ražotnes izbūvi (turpmāk – Projekts), tika piesaistīts finansējums vairāk kā 100 miljoni *euro* apmērā, t.sk. Eiropas Savienības atbalsts Lauku Atbalsta dienesta apstiprināta projekta ietvaros, ārvalstu investora finansējums, Attīstības un finanšu institūcijas ALTUM (turpmāk – ALTUM) aizdevums un Akciju sabiedrības “Rietumu Banka” finansējums. Ņemot vērā to, ka Projektu nedrīkstēja uzsākt pirms ALTUM lēmuma par finansējuma apstiprināšanu pieņemšanas, kā arī pirms SIA “ASNS Ingredient” dalībniekiLauksaimniecības pakalpojumu kooperatīvā sabiedrība  “Latraps” un ārvalstu investors bija saņēmuši Eiropas Komisijas un Ukrainas konkurenci uzraugošo iestāžu apvienošanās atļaujas zirņu proteīna izolāta ražotnes SIA “ASNS Ingredient” attīstībai, līgumu slēgšana ar iekārtu piegādātājiem un secīgi būvprojekta detalizētu izstrādi nebija iespējams uzsākt ātrāk kā š.g. jūlijā, kā rezultātā arī ražošanas objekta izbūvi nebūs iespējams nodrošināt Līguma 3.1.2 apakšpunktā noteiktajā termiņā. Uz šo brīdi ir noslēgti iekārtu projektēšanas, izgatavošanas un piegādes līgumi, noslēgusies ēku projektēšana un izsludināts būvniecības iepirkums.

Lai pabeigtu Projektu plānotajos termiņos, kā arī lai varētu noslēgt nepieciešamā finansējuma piesaistes līgumus ar Akciju sabiedrību “Rietumu Banka” un ALTUM, nepieciešami Līguma grozījumi, kas pieļauj Projekta īstenošanu plānotā termiņā, apjomā un atbilstoši finansētāju nosacījumiem, pamatojoties uz ko SIA “ASNS Ingredient” lūdz veikt atbilstošus Līguma grozījumus.

Ar Jelgavas valstspilsētas domes 2021. gada 22. decembra lēmumu Nr. 21/6 “Neapbūvēta zemesgabala Prohorova ielā 13, Jelgavā, atsavināšanas uzsākšana un izsoles noteikumu apstiprināšana” tika uzsākta neapbūvēta zemesgabala Prohorova ielā 13, Jelgavā (kadastra Nr.09000150235, kadastra apzīmējums 09000150235, platība 95769 m2, turpmāk-Zemesgabals) atsavināšana, pārdodot to mutiskā izsolē ar augšupejošu soli un pretendentu atlasi starp personām, kuras, iesniedzot izsoles pieteikumu, apņemas šajā zemesgabalā veikt rūpnieciskās ražošanas objekta izbūvi.

Jelgavas valstspilsētas dome ar 2022. gada 24. februāra lēmumu Nr. 3/27 “Neapbūvēta zemesgabala Prohorova ielā 13, Jelgavā, izsoles rezultātu apstiprināšana” apstiprināja Zemesgabala izsoles rezultātus un 2022. gada 9. martā starp Jelgavas valstspilsētas pašvaldību un SIA “ASNS Ingredient” tika noslēgts Zemesgabala pirkuma līgums, pārdodot to par 222000,00 *euro* (divi simti divdesmit divi tūkstoši *euro*, 00 centi).

Saskaņā ar Līguma 3.1. apakšpunktu SIA “ASNS Ingredient” apņēmās Zemesgabalā veikt rūpnieciskās ražošanas objekta izbūvi šādos termiņos:

* + 1. rūpnieciskās ražošanas objekta būvniecību uzsākt ne vēlāk kā 12 mēnešu laikā no Līguma noslēgšanas dienas;
		2. rūpnieciskās ražošanas objektu nodot ekspluatācijā ne vēlāk kā 36 mēnešu laikā no Līguma noslēgšanas dienas.

Savukārt Līguma 2.5.apakšpunktā tika noteikts, ka īpašuma tiesības uz Zemesgabalu pāriet atpakaļ pārdevējam, ja pircējs Līgumā paredzētajā termiņā nepilda Līguma saistības un Līguma 4.2.apakšpunktā tika noteikts, ka vienlaikus ar īpašumtiesību maiņas reģistrāciju zemesgrāmatā reģistrējama pārdevēja atpakaļpirkuma tiesība, ja netiek pildīts zemesgabala turpmākās izmantošanas nosacījums un netiek ievēroti Līguma 3.1.apakšpunkta nosacījumi.

Izvērtējot Pašvaldības rīcībā esošo un no SIA “ASNS Ingredient” saņemto informāciju, secināms, ka Līguma 3.1.1. punkts noteiktajā termiņā tika izpildīts, objekta būvniecība Zemesgabalā ir uzsākta, kā arī ir noslēgti iekārtu projektēšanas, izgatavošanas un piegādes līgumi, noslēgusies ēku projektēšana un izsludināts būvniecības iepirkums. Līdz ar ko ir secināms, ka Zemesgabals tiek izmantots atbilstoši izsoles mērķim un šajā zemesgabalā tiek izbūvēts rūpnieciskās ražošanas objekts - zirņu proteīna un cietes ražotne. Savukārt, lai pabeigtu Projektu plānotajos termiņos, kā arī lai varētu noslēgt nepieciešamā finansējuma piesaistes līgumus ar Akciju sabiedrību “Rietumu Banka” un ALTUM, nepieciešami Līguma grozījumi, kas pieļauj Projekta īstenošanu plānotā termiņā, apjomā un atbilstoši finansētāju nosacījumiem.

Ņemot vērā minēto un pamatojoties uz Pašvaldību likuma 4.panta pirmās daļas 12.punktu, 10.panta pirmās daļas 16.punktu, 2022. gada 9. martā starp Jelgavas valstspilsētas pašvaldību un SIA “ASNS Ingredient” noslēgtā neapbūvēta zemesgabala Prohorova ielā 13, Jelgavā pirkuma līguma Nr.721 8.7.apakšpunktu, kā arī ņemot vērā SIA “ASNS Ingredient” 2024. gada 4. novembra iesniegumu,

**JELGAVAS VALSTSPILSĒTAS PAŠVALDĪBAS DOME NOLEMJ:**

1. Izdarīt grozījumu Jelgavas valstspilsētas domes 2022. gada 24. februāra lēmumā Nr.3/27 “Neapbūvēta zemesgabala Prohorova ielā 13, Jelgavā, izsoles rezultātu apstiprināšana” un izteikt lēmuma 1.2. apakšpunktu šādā redakcijā:

“1.2. rūpnieciskās ražošanas objektu nodot ekspluatācijā ne vēlāk kā 62 mēnešu laikā no Līguma noslēgšanas dienas”.

1. Izdarīt grozījumu 2022. gada 9. martā starp Jelgavas valstspilsētas domi un SIA “ASNS Ingredient”,reģistrācijas Nr. 43603092163, noslēgtā pirkuma līguma Nr.721 3.1.2.apakšpunktu un izteikt to šādā redakcijā:

“3.1.2. rūpnieciskās ražošanas objektu nodot ekspluatācijā ne vēlāk kā 62 mēnešu laikā no Līguma noslēgšanas dienas”.

1. Izslēgt no starp Jelgavas valstspilsētas pašvaldību un SIA “ASNS Ingredient”,reģistrācijas Nr. 43603092163, 2022. gada 9. martā noslēgtā pirkuma līguma Nr. 721 2.5. un 4.2. apakšpunktus.

Domes priekšsēdētāja vietniece *(paraksts)* R.Vectirāne

NORAKSTS PAREIZS

Jelgavas valstspilsētas pašvaldības

Iestādes “Centrālā pārvalde”

Administratīvā departamenta

Lietvedības nodaļas vadītāja  B.Jēkabsone

DOKUMENTA NORAKSTS APLIECINĀTS AR DROŠU ELEKTRONISKO PARAKSTU UN SATUR LAIKA ZĪMOGU